雪堂詩寄子瞻
作者：李昭玘
朝代：宋

paragraphs: 愁雲蔽日昏風發，鵝毛大片舞空闊。
陰崖冰壓木枝折，一鳥不飛人足絕。
山翁口掉肩擁褐，斫竹撐茅勞架結。
堂成不用巧丹涅，却畫東坡四山雪。
羣石嶄嶄爭皎潔，門外堂間兩清洌。
萬境一心同瑩徹，石床雲生濕肌髮。
布被颼颼冷於鐵，半夜哀猿叫山月。
山翁高哦響修越，不道妻啼憂米竭。
世事薰膏付灰滅，長安高門奔請謁。
赤日炙背沙埋轍，僕夫汗流馬吐舌。
三謁不逢腹欲爇，怒氣恐成疽毒裂。
狂走不須求扇暍，此堂一登能濯熱。